Airbus A380

Airbus A380 on eurooppalaisen lentokonevalmistaja Airbusin valmistama laajarunkoinen ja erittäin pitkän toimintamatkan matkustajalentokone. Koneessa on kaksi täysipitkää kerrosta, ja se on maailman suurin matkustajalentokone.
Airbus kehitti A380:n vastineeksi Boeing 747 -lentokoneelle. Konetyypin ensimmäinen valmistettu malli esiteltiin vuonna 2005. Koneen toimitukset lentoyhtiöille alkoivat vuonna 2007, ja sen ensimmäinen käyttäjä oli Singapore Airlines. Airbus lopetti konetyypin valmistamisen vuonna 2021.
A380 on 73 metriä pitkä, 24 metriä korkea ja kuljettaa enimmillään 853 matkustajaa, mutta mikään lentoyhtiö ei ole suunnitellut tällaista konfiguraatiota. Suurin konetyypin tilaaja on ollut lentoyhtiö Emirates, ja vuonna 2025 se oli käytössä vielä kymmenellä lentoyhtiöllä. Konetyyppi on ollut osallisena kahdessa vaaratilanteessa, joista kumpikaan ei johtanut loukkaantumisiin.
Historia.
Suunnittelu ja testit.
Ilmailun historian suurin lentokone oli 1970–1980-luvuilla Boeing 747. ”Ilmojen kuningatterena” pidetty lentokone oli muodostunut menestykseksi lentoyhtiöiden ja matkustajien keskuudessa, minkä myötä monet lentokonevalmistajat aloittivat kilpailukykyisten mallien suunnittelun. Airbus suunnitteli muun muassa kaksirunkoista A340-sovitusta, mutta päätyi kehittämään kaksikerroksista A3XX-mallia. Malli oli joulukuuhun 2000 mennessä nimetty A380:ksi, ja kehitystyö oli kustantanut tähän mennessä 8,8 miljardia euroa. Kuusi lentoyhtiötä tilasi konetta yhteensä 50 kappaletta, kun solmukohtaisten matkojen kysyntä kasvoi.
Projekti oli kestänyt viisi vuotta, kun ensimmäinen A380-kone, rekisteritunnukseltaan F-WOWW, esiteltiin yleisölle vuoden 2005 alussa Airbusin tehtaalla Toulousessa. Esittelyn aikaan konetta oli tilattu 149 kappaletta 14 lentoyhtiön toimesta. Konetyypin ensilento suoritettiin 27. huhtikuuta Toulouse-Blagnacin lentoasemalle. Hankkeen nopeasti kasvaneista kustannuksista huolimatta Airbus päätti jatkaa A380:n kehittämistä. Airbus lensi vuoteen 2006 mennessä manntertenvälisiä lentoja muun muassa Kolumbiaan ja Kanadaan, joissa koneen suorituskykyä testattiin kylmässä ja korkeassa ilmatilassa. A380 sai saman vuoden joulukuussa Euroopan unionin lentoturvallisuusviraston ja Yhdysvaltain ilmailuhallinnon tyyppihyväksynnän. Testien läpäisyn jälkeen konetyyppi oli valmis toimitettavaksi asiakkaille.
Ensimmäiset tuotantovuodet.
Ensimmäinen A380 toimitettiin 15. lokakuuta 2007 Singapore Airlinesille, ja Emirates seurasi perässä. Molemmat lentoyhtiöt kehuivat konetyyppiä ja kertoivat sen olleen odotuksia parempi. A380:n toimituksia jatkettiin menestyksekkäästi muille lentoyhtiöille. A380:lla oli lennetty vuoden 2008 loppuun mennessä yli 2 200 lentoa, joilla oli kuljetettu yli 890 000 matkustajaa. Airbus maksoi vuonna 2012 miljoonien eurojen edestä korjaus- ja huoltokustannuksia, kun A380-yksilöiden siivistä oli löytynyt halkeamia.
Jokainen A380 koostuu noin neljästä miljoonasta osasta, joita valmisti yli 1 500 yritystä 30 eri maassa. Valmistajat rakensivat moottorit ja toimittivat ne valmiina Airbusin tehtaalle. A380:n etu- ja keskirungot tulivat Ranskasta, takarunko ja sivuperäsin Saksasta, korkeusperäsimet Espanjasta ja siivet Yhdistyneestä kuningaskunnasta. Osien toimituksia varten Airbus kehitteli Airbus Beluga -kuljetuslentokoneen, minkä lisäksi siivet tuotiin tehtaalle meriteitse. Maantiekuljetukset olivat hitaita, ja niitä varten jouduttiin leventämään teitä. Koneet maalattiin Saksan Hampurissa. A380:n yksikköhinta oli vuonna 2018 noin 446 miljoonaa Yhdysvaltain dollaria.
Kiinnostuksen hiipuminen ja tuotannon lopetus.
A380:n suosio hiipui merkittävästi vuonna 2018. Qantas perui joulukuussa useita konetyypin tilauksia, ja Emirates kertoi muuttavansa joitain A380-tilauksiaan pienempiin konemalleihin. Airbusin johtoon valittiin vuonna 2019 Guillaume Faury, minkä jälkeen yhtiö päätti keskittää resurssejaan ennemmin muihin lentokonetyyppeihin, mukaan lukien A350:een. Airbus ilmoitti samana vuonna, että uusien A380-yksilöiden valmistus lopetetaan vuoteen 2021. Mikäli lentoyhtiöt eivät olisi peruneet tilauksiaan, olisi valmistus jatkunut vuoteen 2027. Syyskuussa tuli ilmi, että A380:n tärkeimmät käyttäjät Lufthansa ja Air France lopettivat koneiden tilaamisen. Lufthansa myi kuusi konetta takaisin Airbusille, ja Qatar Airways kertoi vaihtavansa A380-koneensa Boeing 777X -koneisiin vuoteen 2024 mennessä. Viimeinen A380 toimitettiin Emiratesille loppuvuodesta 2021.
Merkittävimmät syyt A380:n suosion laskuun ja lopulliseen tuotannon lopettamiseen olivat muun muassa nelimoottorikonseptista ja vähäisestä komposiittimateriaalien käytöstä johtuvat korkeat käyttökustannukset ja runsaasti polttoainetta käyttävät moottorit. Boeing 787 -lentokoneen moottorit ovat 15 prosenttia A380:n moottoreita polttoainetehokkaampia. A380:lla taas oli mahdotonta operoida kannattavasti, jos kone ei ollut yli puoliksi täynnä. Myös koronaviruspandemia oli osaltaan vähentämässä kannattavaa operointia. Tuotantohistoriansa aikana A380-koneita valmistettiin yhteensä 251 kappaletta.
Käyttö nykyisin.
A380:n käyttäjiin lukeutui helmikuussa 2025 kymmenen lentoyhtiötä: Emirates, British Airways, Asiana Airlines, Lufthansa, All Nippon Airways, Korean Air, Qantas, Qatar Airways, Singapore Airlines ja Etihad Airways.
Airbusin mukaan A380:lla operoitiin vuonna 2021 yli 70:ään kohteeseen. Maailmanlaajuisesti yli 400 lentoasemaa on sille soveltuvia. Suosittuja reittejä ovat 2020-luvulla olleet muun muassa Lontoo–Dubai, Bangkok–Dubai, Pariisi–Dubai, Lontoo–Singapore, ja Sydney–Singapore.
Turvallisuus.
A380 on osoittanut erittäin turvalliseksi lentokoneeksi. Tässä taustalla on osittain konetyypin pieni valmistusmäärä. Toinen syy on se, että konetyyppi on tarkoitettu pitkien matkojen lentokoneeksi, joten se lentää vain yhden tai kaksi lentoa päivässä. Siksi se on harvemmin osallisena nousussa ja laskussa, jotka ovat lennon vaarallisimmat vaiheet.
A380 on ollut osallisena vain kahdessa merkittävässä vaaratilanteessa, jotka molemmat johtuivat moottoriongelmista. Kummassakaan tapauksessa ei syntynyt henkilövahinkoja. Ensimmäisessä vaaratilanteessa Qantasin lento 32 teki marraskuussa 2010 hätälaskun Singaporeen, kun koneen yhden moottorin turbiinikiekko särkyi ja silpoutuneet osat aiheuttivat merkittäviä vaurioita koneen siipeen. Moottoreiden valmistaja Rolls-Royce vaihtoi noin 40 moottoria niihin A380-koneisiin, joita käyttivät Qantas, Singapore Airlines ja Lufthansa. Myöhemmin Air Francen A380 teki syyskuussa 2017 hätälaskun Kanadaan.
Yleiskuva.
A380:ssa on kaksi täysipitkää kerrosta, ja se on maailman suurin matkustajalentokone. Kone on 73 metriä pitkä, 24 metriä korkea ja sen siipien kärkiväli on 80 metriä.
A380 pystyy kuljettamaan enintään 853 matkustajaa, mikäli kaikki matkustajapaikat ovat turistiluokassa. Kaikki lentoyhtiöt ovat kuitenkin suunnitelleet vain pienemmillä matkustajamäärillä olevia variaatioita. Enimmillään on kehitetty variaatio yhteensä 615 matkustajalle, kun otetaan huomioon sekä turisti- että businessluokka. Kun mukaan otetaan lisäksi ensimmäinen luokka, tyypilliseen kokoonpanoon mahtuu 525 matkustajaa. Jotkut lentoyhtiöt, kuten Emirates, ovat suunnitelleet myös alle 500 paikan variaatioita, mikä mahdollistaa laajemmat virkistystilat.
Variaatiot.
A380F.
A380:n rahtikoneversio julkistettiin samaan aikaan matkustajakoneversion kanssa. Rahtiversiota tilattiin yhteensä 25 kappaletta, mutta versio ei kuitenkaan edennyt tuotantoon. Se olisi ollut maailman suurin rahtikone lukuun ottamatta vuonna 2022 tuhoutunutta Antonov An-225 Mrijaa. Koneen kantama olisi ollut 10 410 kilometriä, ja sen kapasiteetiksi ilmoitettiin 150 tonnia hyötykuormaa. Koneesta suunniteltiin myös pidempää A380-900F-versiota, joka olisi pystynyt kuljettamaan enemmän rahtia, mutta sen kantama olisi ollut lyhyempi.
A380plus.
Airbus esitteli kesäkuussa 2017 perusversiosta parannellun A380plus-version konseptin. Se sisälsi parannuksia erityisesti uusiin ja suurempiin siivekkeisiin sekä muihin siipien osiin. Niiden mukana koneen polttoaineen kulutus olisi vähentynyt neljällä prosentilla. Versiolla olisi ollut myös suurempi matkustajakapasiteetti ja pidempi huoltoväli. Lentokone ei kuitenkaan edennyt tuotantoon, koska sille ei löytynyt riittävää kysyntää.
A380-900.
Airbus markkinoi myös perusmallista pidennettyä A380-900-mallia. Se olisi sisältänyt 650 paikkaa kolmen luokan kokoonpanolla ja 900 paikkaa pelkällä turistiluokalla. Monet lentoyhtiöt ilmaisivat mallille kiinnostuksensa, mukaan lukien Emirates, Virgin Atlantic, Cathay Pacific, Air France, KLM, Lufthansa ja Kingfisher Airlines sekä useat leasingyhtiöt. Hanke oli kuitenkin tulokseton, sillä mallilla ei ollut riittävää kysyntää.
A380neo.
A380neo oli 2010-luvulla esitetty suunnitelma koneesta, jonka moottorit olisivat olleet perusmalliin verrattuna polttoainetehokkaammat. Variaatio olisi jatkanut A320- ja A330-malleissa markkinoille tuotua mallia. Kone oli tarkoitus tuoda markkinoille vuoden 2020 aikoihin, mutta kesäkuussa 2016 hankkeen ilmoitettiin päättyneen lentoyhtiöiden kiinnostuksen puutteen vuoksi. Ainoastaan Emirates osoitti mallille vakavastiotettavaa kiinnostusta.